מרי תותרי

מרי תותרי (בערבית: ماري توتري; 4 בנובמבר 1958 – 14 ביולי 2018) הייתה מרצה, חוקרת, ומומחית לענייני החברה הפלסטינית. תותרי הייתה ראשת החוג לאזרחות במכללת אורנים, הערביה הראשונה שהתמנתה כחברת דירקטוריון הספרייה הלאומית בירושלים, חברת הנהלת האגודה הסוציולוגית הישראלית. תותרי הייתה פעילה חברתית וציבורית בתחום זכויות נשים ושוויון בין ערבים ויהודים.

ביוגרפיה 
תותרי נולדה ב-1958 בשכונת ואדי אלג'מאל בחיפה (לימים "עין הים") לאב מוכר פלאפל ואם עקרת בית, בת שנייה במשפחה בת שש נפשות. היא למדה בבית הספר הערבי קתולי נזירות כרמלית ובתיכון האורתודקסי הערבי בחיפה. סיימה תואר ראשון ב-1980 בספרות אנגלית ואומנות באוניברסיטת חיפה ועבדה כמורה לאנגלית בתיכון. ב-1992 סיימה תואר ראשון נוסף בסוציולוגיה ואנתרופולוגיה באוניברסיטת חיפה ולאחר מכן המשיכה לתואר שני בסוציולוגיה ואנתרופולוגיה, ולדוקטורט במדעי המדינה, גם הם באוניברסיטת חיפה. היא שימשה מרצה באוניברסיטת חיפה ובמכללת אורנים.

פעילותה באקדמיה 
תותרי נחשבה מומחית בנושא החברה הפלסטינית. מחקריה עסקו בסכסוך הישראלי-פלסטיני, מעמד החברה הערבית בישראל, תקשורת ומגדר. בעבודת התזה שלה לתואר שני, בהנחייתו של סמי סמוחה, היא עסקה במקרה של כפר ברטעה, שנחצה על ידי הקו הירוק.

עבודת הדוקטורט, שכתבה בהנחייתם של אילן פפה וגבי וימן, הייתה בנושא "תקשורת ובניית אומה: התקשורת הפלסטינית כחקר מקרה". בעבודתה היא בחנה את תפקיד התקשורת הפלסטינית מאז תחילת תהליך אוסלו, תוך התמקדות בשבע השנים מהקמת הרשות הפלסטינית ועד לפרוץ האינתיפאדה השנייה. העבודה פורסמה כספר ב-2015.

לאחר סיום לימודי הדוקטורט התמנתה למרצה וראשת החוג לאזרחות במכללת אורנים, ובהמשך כיהנה גם כראשת החוג למדעי החברה, וכחברת הנהלת הפקולטה למדעי החברה והרוח. היא הייתה מנהלת משותפת של היחידה לעשייה אזרחית במכללה. היא הרצתה בנושאי מגדר ואי שוויון מגדרי, ריבוד ואי שוויון בישראל, סוציולוגיה של הדת, סטטיסטיקה תיאורית והסקתית, השכלת ערביי ישראל, ונשים בעולם הערבי.

פעילותה החברתית 
תותרי הייתה פעילה בהתנדבות במספר ארגוני חברה אזרחית וערבית:
 חברת דירקטוריון הספרייה הלאומית
 חברת הוועד המנהל של עמותת סיכוי
 חברת הוועד המנהל של מרכז דיראסאת - מרכז ערבי למשפט ולמדיניות
 חברת הנהלה של מרכז מהות - מידע הדרכה ותעסוקה לנשים
 חברת הנהלה של מרכז מוסאוא לזכויות האזרחים הערבים
 חברת הנהלה של מרכז אג'נדה, מרכז ישראלי לאסטרטגיה תקשורתית.

פרסומיה 
בין הספרים והמאמרים שכתבה:

ספרים 
 "Changing realities and changing identities : case study of the divided village of Bartaʻa" בתוך Ḥanafī, S., & Al-Araj, S. (2008). Crossing borders, shifting boundaries: Palestinian dilemmas. Cairo, Egypt: American University in Cairo Press.
 התקשורת הפלסטינית ובניית אומה. תל אביב: רסלינג הוצאת ספרים (2015)
 (עם אימן אגבאריה) לא על הרצון הטוב לבדו תחיה הרב-תרבותיות: סטודנטים ערבים במכללות להכשרה להוראה בחינוך העברי בתוך מדיניות ציבורית ורב תרבותיות. הוצאת מכון ון ליר והקיבוץ המאוחד (2016). עמ' 69–93.

מאמרים 
 מאמר ביקורת, ליאת קוזמא. לנוכח בית הדין השרעי: תהליכי שינוי במעמדן של נשים מוסלמיות בישראל ובמזרח התיכון, תל אביב: רסלינג.

הרצאות 
  - כנס אביר החמישי
  - מרכז תמי שטינמץ למחקרי שלום

חיים אישיים 
תותרי נישאה מיד לאחר סיום לימודי התיכון להנרי תותרי, מורה למתמטיקה, והיא אם לשלוש בנות: ד"ר מנאל תותרי ג'ובראן, מרצה וחוקרת בפקולטה למשפטים באוניברסיטת בר-אילן; מאיסה תותרי פאח'ורי, פוסט דוקטורנטית במכון טרומן; ומונא תותרי, עורכת דין במשרד צבי מיתר, בעלת תואר שני במשפטים ובכלכלה.

קישורים חיצוניים 

 
 
 סרטון לזכרה של ד"ר מרי תותרי באתר פייסבוק

הערות שוליים 

סוציולוגיות ישראליות
סוציולוגים ישראלים
סגל אורנים - המכללה האקדמית לחינוך
סגל אוניברסיטת חיפה: סוציולוגיה
בוגרות בית ספר אורתודוקסי ערבי
בוגרי בית ספר אורתודוקסי ערבי
בעלות תואר דוקטור מאוניברסיטת חיפה
בעלי תואר דוקטור מאוניברסיטת חיפה
מנהלות ישראליות
מנהלים ישראלים
מנהלי הספרייה הלאומית
פעילות חברתיות ישראליות
פעילים חברתיים ישראלים
פעילות זכויות נשים ישראליות
פמיניסטיות ערביות ישראליות
חיפה: אישים
נשות אקדמיה ערביות ישראליות
אנשי אקדמיה ערבים ישראלים
ערביות נוצריות ישראליות
ערבים נוצרים ישראלים
ישראליות שנולדו ב-1958
ישראלים שנולדו ב-1958
ישראליות שנפטרו ב-2018
ישראלים שנפטרו ב-2018